বাইশ গজে জো রুটদের ঘায়েল করার কাজ শুরু করে দিয়েছেন স্টিভ স্মিথরা। মাঠের বাইরে পূর্বসূরি শেন ওয়ার্নের রোম্যান্সও জমজমাট।
৩২ বছরের জনপ্রিয় অস্ট্রেলীয় মডেল এমিলি সিয়ার্সের সঙ্গে প্রাক্তন অজি লেগস্পিনারের ডেটিং নিয়ে রীতিমতো চর্চা শুরু হয়ে গিয়েছে সংবাদমাধ্যমে। চলতি অ্যাশেজ সিরিজে ধারাভাষ্যকারের ভূমিকায় রয়েছেন ওয়ার্ন। ক্রিকেট নিয়ে পর্যালোচনার সঙ্গেই পাল্লা দিয়ে চলছে নতুন পার্টনার এমিলির সঙ্গে ডেটিং। যা নিয়ে কিংবদন্তি ক্রিকেটার কোনওরকম রাখঢাক করছেন না। সম্প্রতি এক ম্যাগাজিনকে দেওয়া সাক্ষাৎকারে তিনি বলেছেন, ‘‘আমি তো ব্যাচেলর জীবনের তত্ত্বে বিশ্বাসী নই। হতাশা শব্দটা আমার অভিধানে কোনওদিন জায়গা পায়নি। পাবেও না। নিজের মতো প্রত্যেকটি মুহূর্ত উপভোগ করতে চাই। সেটাই আমাকে চাঙ্গা এবং তরতাজা রাখে।’’

মোহিনী: ৩২ বছরের মডেল এমিলি সিয়ার্স পাল্টে দিয়েছেন কিংবদন্তি লেগস্পিনারের জীবনকে। টুইটার
সেখানেই থামেননি প্রাক্তন অজি তারকা। তিনি আরও বলেছেন, ‘‘আমার জীবনে অনেক সুন্দরী নারী এসেছেন এবং আসছেনও। প্রত্যেকের সঙ্গে খোলামেলা মনে মিশেছি আমি। কিন্তু মিডিয়া তাকে অধিকাংশ সময় বিকৃতভাবে ব্যাখ্যা করেছে। তা নিয়ে আমি অবশ্য বিন্দুমাত্র চিন্তিত নই। নিজের ইচ্ছামতো জীবনকে চালনা করেছি। সেটাই করে যাব।’’
নতুন পার্টনার এমিলিও এই ডেটিং উপভোগ করছেন পুরোদমে। নামপ্রকাশে অনিচ্ছুক এমিলির এক ঘনিষ্ঠ বান্ধবী জানিয়েছেন, চলতি বছরের মার্চ মাসে লস অ্যাঞ্জেলসে একটি অনুষ্ঠানে ওয়ার্নের সঙ্গে প্রথম পরিচয় হয়েছিল এমিলির। দুজনেই একে অপরের সঙ্গে মোবাইলের নম্বর আদানপ্রদান করেন। জুন মাসে সিডনিতে প্রথমবার দুজনে ডেটিং করেন। ক্রমশ সম্পর্ক গভীর হয়েছে। তবে এখনই তাঁরা বিয়ের কথা ভাবতে চাইছেন না।  যদিও এমিলির সেই বান্ধবী বলেছেন, ‘‘ওয়ার্ন এখন কিন্তু একেবারে পাল্টে গিয়েছে। আমার বিশ্বাস এমিলিই ওর জীবনে শেষ নারী হতে চলেছে। শেন সন্তানদের সঙ্গে সেই বিষয় নিয়ে কথাবার্তাও বলেছেন।’’